《正月二十四日侍亲游罗浮道院栖禅山寺》
宋代·苏过

淡云晓葱茏，野水清可揭。山明草木秀，使里见琐细。

人闲境愈静，地暖春先逝。桃李已青枝，落花空覆砌。

凉风稍可爱，习习来衣袂。赤日虽未苦，炎炎逼裘毳。

道人疑有道，羽服襟裳弊。晨斋爨无烟，含糗聊卒岁。

空阶指荜拨，破屋缘薜荔。拄杖挑笋蕨，折柳樊兰蕙。

居夷信何陋，即此可遁世。敢师浴乎沂，不数山阴禊。

人生行乐耳，四海皆兄弟。何必怀故乡，吾驾随所税。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。